Návrh na poskytnutie investičnej pomoci pre SAMSUNG Electronics Slovakia s.r.o., 
so sídlom Hviezdoslavova 807, 924 27 Galanta
SAMSUNG Electronics Slovakia s.r.o., podala 24. januára 2012 na Ministerstvo hospodárstva SR (ďalej len „ministerstvo“) podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci na realizáciu investičného zámeru „Modernizácia výroby na výrobu nových modelov LED televízorov a príprava 
na zavedenie nového typu 3D, SMART a OLED televízorov“ v katastrálnom území Galanta, okres Galanta, ktorý obsahuje nasledovnú formu investičnej pomoci:

·  úľavu na dani z príjmu vo výške 19 800 000 Eur.

(A) Stručná charakteristika žiadateľa (prijímateľ) investičnej pomoci

Žiadateľom a príjímateľom investičnej pomoci bude spoločnosť SAMSUNG Electronics Slovakia s.r.o., ktorá podniká v oblasti výroby rozhlasových a televíznych vysielačov, telefónnych a ďalekopisných prístrojov.

Sídlo:
Hviezdoslavova 807, 924 27 Galanta

IČO:
36 249 564

Registrácia: Okresný súd Trnava, oddiel: Sro, vložka číslo: 13528/T

Dátum zápisu: 10. júna 2002


Základné imanie spoločnosti SAMSUNG Electronics Slovakia s.r.o. je tvorené:

· vkladom spoločníka SAMSUNG Electronics Magyar Zártkörűen Működő Részvénytársaság, Samsung tér 1, Jászfényszaru 5216, Maďarská republika, vo výške 
20 937 861 Eur,
· vkladom spoločníka Samsung Electronics Co., Ltd., Maetan-dong 416, Yeongtong-gu Suwon-si, Gyeonggi-do, Kórejská republika, vo výške 22 159 829 Eur.
SAMSUNG Electronics Slovakia s.r.o. nespĺňa definíciu malého alebo stredného podniku podľa Prílohy I Nariadenia komisie (ES) č. 800/2008 o vyhlásení určitých kategórií pomoci za zlučiteľné so spoločným trhom podľa článku 87 a 88 zmluvy (Všeobecné nariadenie 
o skupinových výnimkách).

(B) Stručná charakteristika investičného zámeru

Investičný zámer: Modernizácia výroby na výrobu nových modelov LCD a LED televízorov a príprava na zavedenie nového typu 3D, SMART a OLED televízorov 
Číslo SK NACE: 26.40 Výroba spotrebnej elektroniky
Plánované parametre investície:

Vybraná lokalita: Galanta, okres Galanta, Trnavský kraj

Priemerná ročná miera evidovanej nezamestnanosti v okrese Galanta k 31. 12. 2010: 6,35 %

Výrobná kapacita: 8,9 mil. ks/rok televíznych prijímačov

                              194,4 tis. ks/rok televíznych monitorov
Umiestnenie produkcie: Európska únia

Celková výška oprávnených investičných nákladov: 70 000 000 Eur
Priama zamestnanosť/prevod z existujúcej výroby: 760 pracovných miest 

Podiel nových strojov a zariadení na celkových investičných nákladoch: > 90 %

Plánovaná výška oprávnených nákladov investície                                         

            v Eur
	
	rok 2011
	rok 2012
	rok 2013
	rok 2014
	Celkom

	Obstarávacia cena dlhodobého hmotného majetku

majetku 
	90 000
	19 910 000
	25 000 000
	25 000 000
	70 000 000

	Stroje, prístroje a zariadenia
	90 000
	19 910 000
	25 000 000
	25 000 000
	70 000 000

	SPOLU
	90 000
	19 910 000
	25 000 000
	25 000 000
	70 000 000


Začiatok investície: III. kvartál roka 2011

Začiatok výroby: II. kvartál roka 2012

Rok dosiahnutia plánovaného objemu výroby: 2014

Požadovaná investičná pomoc:

V súvislosti s realizáciou investičného zámeru: „Modernizácia výroby na výrobu nových modelov LED televízorov a príprava na zavedenie nového typu 3D, SMART a OLED televízorov“ v okrese Galanta požiadal žiadateľ o investičnú pomoc vo forme:

· úľavy na dani z príjmu vo výške 19 800 000 Eur.

Predpokladané čerpanie investičnej pomoci                               
                                 v Eur
	Forma investičnej pomoci
	2011
	2012
	2013
	Celkom

	Daňová úľava
	0
	17 234 046
	2 565 954
	19 800 000


Požadovaná investičná pomoc na 1 pracovné miesto 19 80 000/760 = 26 052,63 Eur
Plánovaná priemerná mesačná mzda na 1 zamestnanca pred zdanením vrátane povinných odvodov platených zamestnávateľom: 937 Eur

Plánovaný zdroj financovania investičného zámeru 




v Eur

	
	rok 2011
	      rok 2012
	        rok 2013
	      rok 2014
	Celkom

	Vlastné finančné prostriedky 
	90  000
	2 675 954
	22 434 046  
	25 000 000
	50  200 000

	Úľava na dani z príjmu
	
	17 234 046
	2 565 954
	
	19 800 000

	SPOLU
	90 000
	19 910 000 
	25 000 000
	25 000 000
	70 000 000


(C) Hodnotenie

Pri posudzovaní investičného zámeru sa vychádzalo z nasledujúcich podkladov:

· investičného zámeru, ktorý žiadateľ podal 29. 9. 2011,
· aktualizovaného investičného zámeru, ktorý žiadateľ podal 30. 08. 2012
· odborného posudku SARIO z 2. 11. 2011.
Vzhľadom na to, že:

· v prípade poskytnutia investičnej pomoci ide o výhodu poskytovanú žiadateľovi (verejné zdroje),

· táto výhoda zvýhodňuje podnikanie, pretože investičná pomoc umožní žiadateľovi investičnej pomoci znížiť náklady na realizáciu investície, ktorú by musel na túto investíciu vynaložiť, čím je mu poskytnutá výhoda na úkor iných konkurujúcich spoločností,

· hrozí narušenie hospodárskej súťaže, pretože z predložených podkladov vyplýva, že žiadateľovi investičnej pomoci umožní rozšíriť existujúci podnik, v dôsledku čoho je očakávaný nárast trhového podielu v niektorých Európskych krajinách,

· poskytnutím výhody môže byť dotknutý obchod medzi Slovenskou republikou a členskými štátmi Európskej únie, a to tým, že realizáciou investície sa zvýši výrobná kapacita, pričom produkcia spoločnosti žiadateľa bude vyvážaná aj do štátov Európskej únie, 

ide o štátnu pomoc spĺňajúcu definičné znaky pomoci v zmysle článku 107 ods. 1 Zmluvy o fungovaní EÚ. 

V článku 107 ods. 1 Zmluvy o fungovaní EÚ sa stanovuje všeobecná zásada zákazu štátnej pomoci v rámci Európskej únie.

V zmluve sa však ustanovujú určité výnimky, ktoré sú stanovené v článku 107 ods. 2 a 3 Zmluvy o fungovaní EÚ, na základe ktorých možno štátnu pomoc považovať za zlučiteľnú so spoločným trhom. 
V súlade s článkom 107 ods. 3 písm. a) Zmluvy o fungovaní EÚ možno pomoc považovať za zlučiteľnú so spoločným trhom, ak podporuje hospodársky rozvoj oblasti, v ktorých je životná úroveň mimoriadne nízka, alebo v ktorých existuje mimoriadne vysoká nezamestnanosť.

V súlade s článkom 107 ods. 3 písm. c) Zmluvy o fungovaní EÚ možno pomoc považovať za zlučiteľnú so spoločným trhom, ak podporuje rozvoj určitých hospodárskych aktivít alebo oblastí, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom.  

Vzhľadom na to, že cieľom pomoci je podpora rozšírenia kapacít existujúceho podniku o výrobu nových modelov LED televízorov a príprava na zavedenie nového typu 3D, SMART a OLED televízorov v regióne s mimoriadne nízkou životnou úrovňou, požadovaná pomoc spadá pod výnimku podľa článku 107 ods. 3 písm. a) Zmluvy o fungovaní EÚ.
SAMSUNG Electronics Slovakia s. r. o. preukázala motivačný účinok v zmysle Článku 8 bod 3. písm. e) Nariadenia komisie (ES) č. 800/2008 zo 6. augusta 2008 
o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).
SAMSUNG Electronics Slovakia s. r. o. bola na základe rozhodnutia N 008/03 Daňového úradu Galanta poskytnutá štátna pomoc vo forme úľavy na dani z príjmu vo výške 18 565 010,95 Eur (559 289 520 Sk). Na základe uznesenia vlády SR č. 1028/2006
z 6. decembra 2006 bola poskytnutá štátna pomoc vo forme úľavy na dani z príjmov vo výške 35 154 932,68 Eur (1 059 077 502 Sk) a príspevok na vzdelávanie podľa § 54 zákona č. 5/2004 Z. z. o službách zamestnanosti vo výške 1 242 780,06 Eur (37 439 992 Sk). 
Obidva investičné zámery boli ukončené.
(D) Právna analýza
Požadovaná investičná pomoc spĺňa definičné znaky regionálnej investičnej pomoci, cieľom ktorej je podpora rozšírenia existujúcich výrobných kapacít o výrobu nových modelov LED televízorov a príprava na zavedenie nového typu 3D, SMART a OLED televízorov
v existujúcom podniku.
Pri posudzovaní zlučiteľnosti navrhovanej štátnej pomoci so spoločným trhom treba postupovať v súlade:

· s Usmerneniami pre národnú regionálnu pomoc na roky 2007 – 2013 (2006/C 54/08) (ďalej len „usmernenia“),

· so zákonom o investičnej pomoci,

· s Nariadením vlády SR č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky (ďalej len „nariadenie“),
· s Nariadením Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).
Podľa usmernení, sa štátna pomoc môže poskytnúť na podporu hospodárskeho rozvoja regiónov, v ktorých je životná úroveň mimoriadne nízka alebo v ktorých je vysoká nezamestnanosť, t. j. regionálna pomoc je určená na rozvoj znevýhodnených regiónov s cieľom podporiť investície a rozvoj pracovných miest v trvalom kontexte.

Zlučiteľnosť štátnej pomoci so spoločným trhom môže byť prípustná v zmysle regionálnej pomoci iba vtedy, ak je garantovaná rovnováha medzi výsledným narušením hospodárskej súťaže a výhodami vyplývajúcimi z pomoci. 

Uvedená investícia má byť uskutočnená v katastri mesta Galanta, okres Galanta, t. j. v regióne      NUTS 2 západné Slovensko, ktorý spadá pod vymedzenie regiónov podľa čl. 107 
ods. 3 písm. a) Zmluvy o fungovaní EÚ.

Pri posudzovaní regionálneho prínosu uvedeného investičného projektu sa analyzoval súbor faktorov s dôrazom na špecifické faktory regiónu. Pri stanovovaní intenzity štátnej pomoci sa vychádzalo z miery nezamestnanosti v okrese Galanta a z vplyvu investičného projektu na región. 

Podľa údajov Ústredia práce, sociálnych vecí a rodiny v okrese Galanta dosiahla priemerná miera evidovanej nezamestnanosti za rok 2010 výšku 6,35 %.

Okres Galanta sa podľa mapy regionálnej pomoci klasifikuje ako región NUTS 2 západné Slovensko, kde možno poskytnúť regionálnu investičnú pomoc do výšky 40 % z oprávnených investičných nákladov.

Výška investičných nákladov je dôležitá z hľadiska posúdenia účinkov investičnej pomoci daného projektu na hospodársku súťaž, pretože tieto náklady sú základom na stanovenie maximálnej výšky investičnej pomoci. 

S rastom hodnoty investície sa v dôsledku percentuálneho určenia maximálnej intenzity investičnej pomoci zvyšuje hodnota štátnej pomoci, teda i  konkurenčná výhoda investora a tým aj deformačné účinky tejto pomoci na hospodársku súťaž.

V prípade tohto projektu je výška oprávnených investičných nákladov 70 000 000 Eur, pričom investíciou sa predpokladá prevod 760 pracovných miest z existujúcej výroby.

Oprávnené náklady v projekte sú definované v súlade s § 8 ods. 1 písm. a) zákona 
o investičnej pomoci.

Vzhľadom na to, že výška oprávnených nákladov je v nominálnej hodnote 70 000 000 Eur (súčasná hodnota je 65 768 009,47 Eur), maximálna intenzita investičnej pomoci musí byť znížená v súlade s §  3 ods. 1 písm. a) a b) nariadenia.
V súlade s mechanizmom znižovania podľa § 3 ods. 1 nariadenia, maximálna intenzita pomoci v tomto prípade predstavuje 34,29 % GGE, čo v prepočte predstavuje maximálnu investičnú pomoc v súčasnej hodnote 24 003 000 Eur.

Žiadateľ v investičnom zámere deklaruje, že viac ako 74 % oprávnených nákladov poskytne prostredníctvom svojich vlastných zdrojov alebo externého financovania, ktoré nezahŕňa štátnu pomoc.

Prevedené pracovné miesta musia byť zachované najmenej po dobu piatich rokov odo dňa ich prevedenia.

Ku koncu decembra 2011 plánuje žiadateľ v priamej súvislosti s projektom previesť 760 pracovných miest. Je teda možné konštatovať, že projekt bude mať priaznivý vplyv 
na zachovanie zamestnanosti v galantskom regióne.

V dôsledku uvedených skutočností možno konštatovať, že je zabezpečená vyváženosť medzi narušením hospodárskej súťaže a výhodami vyplývajúcimi pre Slovenskú republiku z uvedenej investície. Prínosy investičného zámeru prijímateľa sú konkretizované vyššie.

Z predložených podkladov vyplýva, že žiadateľ môže splniť všeobecné podmienky podľa
§ 4 ods. 1 zákona o investičnej pomoci.
E) Intenzita investičnej pomoci a výška investičnej pomoci
Podľa § 3 písm. h) zákona o investičnej pomoci, intenzita investičnej pomoci sa počíta ako percentuálne vyjadrenie z celkovej výšky oprávnených nákladov súvisiacich s realizáciou investičného zámeru, ktoré tvoria:
· nákup strojov, prístrojov a zariadení


70 00000 Eur
Celkom






70 000 00 Eur.
Podľa bodu 41 usmernení intenzita investičnej pomoci musí byť vypočítaná vzhľadom na ekvivalent hrubej hotovostnej finančnej pomoci. Intenzita investičnej pomoci v ekvivalente hrubej hotovostnej finančnej pomoci (GGE) je diskontovaná hodnota pomoci vyjadrená ako percento diskontovanej hodnoty oprávnených nákladov.

Oprávnené náklady rozvrhnuté do viacerých rokov sa musia na účely stanovenia výšky investičnej pomoci diskontovať na hodnotu v čase jej oznámenia. 

Investičná pomoc splatná v niekoľkých splátkach sa diskontuje na svoju hodnotu v čase oznámenia na základe základnej sadzby platnej v čase oznámenia. 

Podľa oznámenia Európskej komisie bola s účinnosťou od 1. augusta 2011 do 31. decembra 2011 pre Slovenskú republiku stanovená základná (diskontná) sadzba vo výške 2,05 %.

Aplikujúc oznámenie Európskej komisie o revízii spôsobu stanovenia referenčných 
a diskontných sadzieb, v prípade diskontnej sadzby, ktorá sa používa na výpočet súčasných hodnôt sa k základnej sadzbe pripočítava marža 100 bázických bodov. 

Diskontovaná hodnota oprávnených nákladov vhodných na poskytnutie investičnej pomoci je 65 798 009,47 Eur.
Diskontovaná hodnota požadovanej investičnej pomoci vo forme úľavy na dani z príjmu je
19 140 276,30 Eur.

Celková intenzita požadovanej investičnej pomoci v ekvivalente hrubej hotovostnej finančnej pomoci (GGE) predstavuje 29,09 %, čo je pod maximálnou možnou intenzitou pomoci podľa nariadenia.

(F) Záver

Vzhľadom na to, že intenzita pomoci pre investičný zámer neprekračuje maximálnu možnú intenzitu pomoci podľa nariadenia, požadovaná výška investičnej pomoci je v súlade s nariadením a zákonom o investičnej pomoci.

Na základe vyššie uvedeného hodnotenia, Ministerstvo hospodárstva SR navrhuje schváliť investičnú pomoc formou úľavy na dani z príjmu v maximálnej nominálnej výške 19 800 000 Eur,
za týchto podmienok:
1. Práce na investičnom zámere, ktorý je predmetom poskytnutia investičnej pomoci, neboli začaté pred písomným potvrdením, že investičný zámer spĺňa podmienky na poskytnutie investičnej pomoci.
2. Prijímateľ zrealizuje investičný zámer vo všetkých podstatných ohľadoch v súlade s parametrami, ktoré sú uvedené v podkladoch do piatich kalendárnych rokov od vydania rozhodnutia o schválení investičnej pomoci. Celkové oprávnené náklady, ktoré budú vynaložené v súvislosti s investičným zámerom, dosiahnu minimálnu výšku 
70 000 000 Eur. Oprávnenými nákladmi na účely obstarania dlhodobého hmotného  majetku sú obstarávacie ceny strojov, prístrojov a zariadení.
3. Dlhodobý hmotný majetok vo forme strojového zariadenia sa bude nachádzať na území Slovenskej republiky, bude obstaraný za trhových podmienok a bude využívaný výhradne prijímateľom investičnej pomoci v súlade s investičným zámerom, ktorý tvoril podklad pre schvaľovanie investičnej pomoci.
4. Prijímateľ začne najneskôr do 12 mesiacov od doručenia rozhodnutia o schválení investičnej pomoci obstarávať dlhodobý hmotný majetok, ktorý je predmetom oprávnených nákladov investičného zámeru.
5. Prijímateľ začne najneskôr do troch rokov od doručenia rozhodnutia o schválení investičnej pomoci vykonávať podnikateľskú činnosť uvedenú v investičnom zámere.
6. Prijímateľ bude realizovať investičný zámer tak, že najmenej 74 % hodnoty oprávnených nákladov musí byť financovaných z vlastných zdrojov alebo prostredníctvom externého financovania, ktoré nezahŕňa štátnu pomoc.
7. Z oprávnených nákladov na obstaranie dlhodobého hmotného majetku musí byť najmenej
50 % krytých vlastným imaním prijímateľa najneskôr do troch kalendárnych rokov 
od vydania rozhodnutia o schválení investičnej pomoci.
8. Prijímateľ oznámi ministerstvu akúkoľvek skutočnosť, ktorá môže spôsobiť zmenu týkajúcu sa investičného zámeru alebo ktorá spôsobila zmenu investičného zámeru, a to bezodkladne po tom, ako sa o tejto okolnosti dozvedel.
9. Prijímateľ bude prevádzkovať investíciu spočívajúcu v rozšírení výroby o výrobu nových modelov LED televízorov a v príprave na zavedenie nového typu 3D a SMART a OLED televízorov v katastri Galanta, okres Galanta počas čerpania investičnej pomoci, najmenej však počas piatich zdaňovacích období nasledujúcich po zdaňovacom období, v ktorom prijímateľ skončil investičný zámer. Dátum ukončenia investičného zámeru prijímateľ písomne oznámi ministerstvu. 

10. Prijímateľ bude v súvislosti s realizáciou investičného zámeru dosahovať minimálne
80 % podiel objemu tržieb z celkových tržieb z podnikateľských činností uvedených v investičnom zámere.
11. Prijímateľ prevedie z existujúcej výroby v priamej súvislosti s investičným zámerom minimálne 760 pracovných miest do konca roku 2011.
12. Prevedené pracovné miesta v priamej súvislosti s investíciou budú zachované najmenej po dobu šiestich rokov odo dňa ich prevedenia.
13. Celková hodnota poskytnutej regionálnej investičnej pomoci vo forme úľavy na dani z príjmu neprekročí nominálnu hodnotu 19 800 000 Eur.
14. Celková hodnota poskytnutej regionálnej investičnej pomoci na realizáciu investičného zámeru neprekročí intenzitu investičnej pomoci 29,09 % GGE.

15. Prijímateľ ku dňu poskytnutia investičnej pomoci a počas celej doby poskytovania investičnej pomoci bude mať vyrovnané všetky daňové povinnosti, odvody poistného 
na dôchodkové zabezpečenie, nemocenské poistenie, zdravotné poistenie.
16. Prijímateľ je povinný počas celej doby čerpania investičnej pomoci dodržať podmienky 
§ 30a zákona č. 595/2003 Z. z. o dani z príjmov v znení neskorších predpisov.
17. Prijímateľ bude do konca januára kalendárneho roka poskytovať ministerstvu pravidelné ročné správy o realizácii investičného zámeru za predchádzajúci kalendárny rok a plniť všetky ostatné povinnosti, ktoré mu ako prijímateľovi investičnej pomoci vyplývajú z § 19 zákona č. 231/1999 Z. z. o štátnej pomoci v znení neskorších predpisov.
18. Prijímateľ do 3 mesiacov po ukončení investičného zámeru predloží ministerstvu záverečnú hodnotiacu správu, v ktorej zhodnotí dosiahnuté ciele investičného zámeru a stimulačný účinok investičnej pomoci.
19. Prijímateľ umožní kontrolným orgánom ministerstva, daňovému úradu, Ministerstvu financií SR alebo iným príslušným štátnym orgánom (ďalej len „kontrolné orgány“) kontrolu plnenia podmienok, za ktorých sa investičná pomoc schválila. Ak kontrolné orgány zistia, že prijímateľ neplní podmienky, za ktorých sa investičná pomoc schválila, ďalšie poskytovanie investičnej pomoci sa zastaví a prijímateľ musí vrátiť alebo odviesť už poskytnutú investičnú pomoc.

